Gekoopte onderwysposte: ‘Sadou ŉ giftige invloed op skolestelsel’Angie Motshekga tydens ‘n vorige geleentheid. Foto: DOC Motshekga het Vrydagaand laat die sogenaamde “Poste vir kontant”-verslag bekendgestel oor die SA Demokratiese Onderwysunie (Sadou) se omkopery en korrupsie in skole. Gavin Davis, woordvoerder van die DA, het gesê die party is verheug dat die verslag uiteindelik bekendgestel is, al is dit eers kort voor middernag gedoen. “Motshekga het uiteindelik opgestaan teen die ANC-belynde Sadou. Nou moet sy nog net een stappie verder gaan om te verseker dat die beamptes en onderwysers wat by die 38 voorvalle van die koop en verkoop van onderwysposte betrek word, die volle impak van die reg ervaar,” het Davis gesê. Die verslag toon hoe Sadou in ses van die nege provinsies beheer geneem het oor die onderwysstelsel en toegelaat het dat militantheid in sy range hoër geag word as professionaliteit. “Dit is tyd dat Sadou se base verantwoordbaar gehou word. Vir te lank al saboteer Sadou ons skolestelsel vir sy eie politieke gewin,” het Davis gesê. “Ons hoop dat hierdie verslag die katalisator sal wees om Sadou se houvas op skole in agtergeblewe gemeenskappe te breek. Dit is glad nie toevallig dat die onderwys agteruitgaan in die provinsies waar Sadou domineer nie.” Altesaam 16 aanbevelings is in die verslag vervat, onder meer dat Motshekga al die sake van omkopery en korrupsie na die SAPD moet verwys, dat onderwysers verhoed moet word om ook ampsdraers van politieke partye te wees en dat daar ŉ aparte vakbond vir skool- en kantoorgebaseerde onderwysers op die been gebring moet word. Die verslag stel ook voor dat maatreëls ingestel word om kaderontplooiing in die departement vir basiese onderwys se kantore en in skole te voorkom, en om die magte van skole se beheerliggame te verwyder om aanbevelings vir poste vanaf vlak 2 en hoër te maak. “Ons sal elke aanbeveling in die verslag bestudeer en ons posisie oor elk daarvan bevestig,” het Davis gesê. “Ons moet veg teen Sadou se giftige invloed op ons skolestelsel, maar ons moet ook seker maak dat die gevolge van die voorgestelde wysigings nie die openbare skolestelsel nog verder verswak nie.”